text: Omstridt foderfabrik producerer igen
  20 november 2015 kl. 18.25
  Lugtgener fik i september Natur- og Miljøklagenævnet til at lukke European Protein i Jelling. Nu producerer foderfabrikken igen.
  European Protein, der er et datterselskab i Fermentation Experts, er atter gået i gang med produktionen. Proteinfabrikken i Jelling lukkede i september, men en byretsdommer i Esbjerg omstødte i denne uge afgørelsen fra Natur- og Miljøklagenævnet og nævnets dommer, Kammeradvokaten.
  Dommeren lagde til grund, at afgørelsen byggede på en stribe fejl som Vejle Kommune har lavet.
  - Jeg er glad for, at der er nogle fornuftige mennesker til stede i det her samfund. Det er ikke fair, at kommunen laver en masse fejl, og jeg så skal betale, fortæller direktør Jens Legarth til TV SYD.
  European Protein har lagt sag an mod Miljø- og Naturklagenævnet. Det søgsmål har opsættende virkning, afgjorde retten i Esbjerg. Det betyder, at foderfabrikken i Jelling må producere, så længe de venter på udfaldet af retssagen.
  
  